শ্যালিকার টানেই স্ত্রীকে খুন! চেতলায় গৃহবধূ হত্যাকাণ্ডের তদন্তে উঠে এল চাঞ্চল্যকর তথ্য। পালানোর চেষ্টা করতে গিয়ে, হাওড়া স্টেশন থেকে গ্রেফতার স্বামী। পুলিসি জেরায় খুনের কথা স্বীকার করেন সুরজিত্। খুনের নেপথ্যে উঠে আসছে ত্রিকোণ সম্পর্কের তত্ত্ব। শ্যালিকার সঙ্গে ফেসবুকে হরদম চ্যাট। ছবিতে লাইকের বন্যা। কমেন্টেও কার্পণ্য নেই। প্রেম প্রকাশ্যে আসতে শুরু করেছিল নভেম্বর থেকেই। চেতলা হত্যাকাণ্ডের নেপথ্যে রয়েছে শ্যালিকা ও জামাইবাবুর এই প্রেমই। পুলিস সূত্রে খবর,  স্বামীর সঙ্গে সম্পর্কে অবনতির মাঝে একাধিক পুরুষ বন্ধুর সঙ্গে হোয়াটস অ্যাপ, ফেসবুকে বন্ধুত্ব পাতান টুম্পাও। দুজনের মধ্যে অশান্তি মারাত্মক আকার নেয়। তারপরই স্ত্রীকে খুনের পরিকল্পনা। প্ল্যানমাফিক অ্যাকশনের সুযোগও মিলে যায় অবশেষে। বুধবার আলিপুর রোডের বাড়ি থেকে উদ্ধার হয় টুম্পা পালের রক্তাক্ত দেহ। জানা গিয়েছে,  অশান্তির মাঝেই স্ত্রীর গলায় গামছার ফাঁস লাগিয়ে চেপে ধরে সুরজিত্‍। শ্বাসরোধ করে মারার পরও, মৃত্যু নিশ্চিত করতে সবজি কাটার ছুরি দিয়ে এলোপাথারি কোপানো হয় টুম্পাকে।